POZIV NA SAVJETOVANJE



Objavljuje se početak savjetovanja sa zainteresiranom javnošću o nacrtu prijedloga:

Odluke o dugoročnom zaduživanju Općine Oriovac u 2026. godini za financiranje projekata sufinanciranih sredstvima Europske unije




O B R A Z L O Ž E NJ E

[bookmark: _GoBack]Općina Oriovac predlaže donošenje Odluke o dugoročnom zaduživanju Općine Oriovac u 2026. godini za financiranje projekata sufinanciranih sredstvima Europske unije (u daljnjem tekstu: Odluka) u iznosu od 2.200.000,00 EUR kod Hrvatske banke za obnovu i razvitak (u daljnjem tekstu: HBOR), pod uvjetima utvrđenim indikativnom ponudom Hrvatske banke za obnovu i razvitak broj SK/IP-264/2026 od 24. kolovoza 2026. godine.

Kreditna sredstva namijenjena su financiranju projekata „Društveno-kulturni centar Lužani“ i „Jačanje kapaciteta DVD-a Oriovac za protupožarnu zaštitu“, koji se financiraju u okviru Programa Konkurentnost i kohezija 2021.–2027. Nacrtom prijedloga Odluke utvrđuju se iznos i namjena kreditnog zaduženja, rok korištenja i otplate kredita, kamatna stopa, naknade, instrumenti osiguranja i ostali uvjeti kreditiranja.  

Cilj donošenja Odluke jest osigurati financijska sredstva potrebna za realizaciju navedenih projekata te utvrditi uvjete pod kojima će se Općina Oriovac dugoročno zadužiti kod HBOR-a.

Sukladno članku 11. Zakona o pravu na pristup informacijama ("Narodne novine", br. 25/13, 85/15 i 69/22), Općina Oriovac provodi savjetovanje sa zainteresiranom javnošću radi upoznavanja javnosti s Nacrtom prijedloga Odluke te prikupljanja mišljenja, primjedbi i prijedloga. Svi zaprimljeni prijedlozi i primjedbe bit će razmotreni, a po završetku savjetovanja objavit će se Izvješće o provedenom savjetovanju.

Savjetovanje sa zainteresiranom javnošću provodi se u trajanju od 30 dana, od 25. kolovoza 2026. godine do 23. rujna 2026. godine, a završni datum ujedno je krajnji rok za dostavu mišljenja, prijedloga i primjedbi na Nacrt prijedloga Odluke.



